जोधपुर। मेडिकल कॉलेज से संबद्ध तीनों बड़े अस्पतालों की सुरक्षा व्यवस्था पुलिस के निर्देशन में होगी। इसके तहत अस्पतालों के गार्ड पुलिस के निर्देशन में काम करेंगे। पुलिस ही अस्पतालों के लिए प्रोफेशनल सिक्योरिटी एजेंसी नियुक्त करने में सहयोग करेगी।
तब तक महात्मा गांधी, एमडीएमएच व उम्मेद अस्पताल की इमरजेंसी व ट्रोमा सेंटर में पुलिस का जाप्ता बढ़ाया जाएगा। अस्पताल के एंट्री पोइंट पर भी पुलिस की नजर रहेगी। यह सहमति सोमवार को मेडिकल कॉलेज प्राचार्य व तीनों अस्पताल अधीक्षकों की पुलिस कमिश्नर भूपेंद्र कुमार दक के साथ हुई बैठक में बनी। कॉलेज प्रबंधन ने यह जानकारी रेजिडेंट डॉक्टरों को दी और काम पर लौटने की बात कही।
लेकिन रेजिडेंट्स ने रविवार को डॉक्टर के साथ मारपीट करने वालों के विरुद्ध कार्रवाई व सुरक्षा इंतजाम लागू करने की बात कही। उल्लेखनीय है कि गत सोमवार को ही एमडीएमएच में तीन रेजिडेंट डॉक्टरों से मारपीट के बाद हुई हड़ताल के बाद सुरक्षा व्यवस्था की समीक्षा करने पर निर्णय हुआ था। इसके तहत ही सोमवार को पुलिस व प्रबंधन की बैठक में अतिरिक्त प्राचार्य डॉ. केसी अग्रवाल, डॉ. पीसी व्यास, डॉ. ओम शाह व दिलीप कच्छवाह शामिल हुए।
संगठन में टूट का डर
रेजिडेंट डॉक्टरों में शामिल इन सर्विस पीजी सीएएस रेजिडेंट हड़ताल के पूरी तरह से समर्थन में नहीं है। सोमवार को कॉलेज सहित अस्पतालों में भी कई सीएएस पीजी डॉक्टर काम पर थे, लेकिन एसोसिएशन की टूट के डर से किसी ने ऑफिशियली उपस्थिति नहीं दिखाई। इधर, सरकार ने हड़ताल पर जाने वाले सीएएस पीजी की सूची मांगी है। मेडिकल कॉलेज के प्रवक्ता डॉ. अफजल हाकिम के अनुसार तृतीय वर्ष पीजी स्टूडेंट ने उपस्थिति दी। इसके अलावा कुछ सीएएस पीजी व कॉलेज के रेजिडेंटों ने काम किया है।
पुलिस देखेगी सुरक्षा
अस्पतालों की सुरक्षा पुलिस देखेगी। इनके सुपरविजन में गार्ड काम करेंगे। पुलिस नई एजेंसी बताएगी बाद में उसकी सेवाएं ली जाएगी। तब तक इमरजेंसी व ट्रोमा में पुलिस का जाप्ता बढ़ेगा। रेजिडेंट ने डर से काम छोड़ा है। उम्मीद है कि मंगलवार को वे काम पर लौट आएंगे।
डॉ. कमल कांत, कार्यवाहक प्राचार्य डॉ. एसएन मेडिकल कॉलेज
हमने डर से काम छोड़ा
॥हम हड़ताल नहीं करना चाहते, लेकिन माहौल ऐसा बन गया है काम करने से डर लगता है। ऐसे में पुख्ता सुरक्षा व्यवस्था के अभाव में काम नहीं किया जा सकता। हर बार आश्वासन दिया जाता है पूरी व्यवस्थाएं लागू नहीं होती। इस बार पहले व्यवस्थाएं लागू होंगी। हम देखेंगे। इसके बाद काम पर लौटेंगे।
-डॉ. प्रवीण जोशी, अध्यक्ष जोधपुर एसोसिएशन ऑफ रेजिडेंट डॉक्टर्स
सेना अस्पताल से बुलाए डॉक्टर
मेडिकल कॉलेज के रेजिडेंट डॉक्टरों के रविवार शाम से हड़ताल पर चले जाने से दोनों प्रमुख अस्पताल एमडीएम व एमडीएमएच की व्यवस्थाएं प्रभावित हुईं। सोमवार को हड़ताल से परेशान मरीजों को एमडीएमएच में सीटी स्कैन मशीन ठप होने, प्रोबेशन पर कार्यरत रेडियोग्राफरों के भी कार्य बहिष्कार से दो घंटे एक्स-रे पूरी तरह से ठप होने से परेशानी बढ़ गई। हालांकि व्यवस्था संभालने के लिए सेना अस्पताल से डॉक्टरों को बुलाया गया। कई प्रस्तावित ऑपरेशन भी टल गए। इमरजेंसी व ट्रोमा में मेडिकल ऑफिसर व सहायक आचार्य ने मोर्चा संभाला। उम्मेद में व्यवस्थाएं सामान्य बनाने में सीनियर डॉक्टर लगे रहे। इनके साथ कुछ रेजिडेंट भी थे।
सीटी स्कैन बंद, निजी में जांच
एमडीएमएच की सीटी स्कैन मशीन रविवार रात को चलते चलते अचानक ठप हो गई। इसके चलते सोमवार को अस्पताल आने वाले मरीजों को इस जांच के लिए खासी परेशानी उठानी पड़ी। सभी मरीजों को निजी जांच केंद्र पर जाना पड़ा।
कार्य बहिष्कार से एक्स-रे ठप
रेडियोग्राफरों के सामूहिक अवकाश के समर्थन में तीनों अस्पतालों में प्रोबेशन पर चल रहे रेडियोग्राफरों ने दो घंटे कार्य बहिष्कार किया। सोसायटी ऑफ इंडियन रेडियोग्राफर्स के संयुक्त सचिव उजागर सिंह ने मांगों पर अमल नहीं होने पर राष्ट्रव्यापी आंदोलन की चेतावनी दी।
ऑपरेशन टलने से परेशानी बढ़ी
मेडिकल कॉलेज से जुड़े अस्पतालों में रेजिडेंट की हड़ताल के चलते सोमवार को कई ऑपरेशन टालने पड़े। इसके चलते मरीजों को खासी परेशानी का सामना करना पड़ा। उधर, सूत्रों का कहना है कि हड़ताल मंगलवार को टूटने की संभावना है।
hin_Deva hin_Deva hin_Deva hin_Deva hin_Deva bho_Deva hin_Deva awa_Deva hin_Deva hin_Deva mai_Deva hne_Deva hin_Deva hne_Deva hin_Deva mag_Deva hin_Deva hin_Deva hin_Deva